Leiðtogar 30 aðildarríkja Atlantshafsbandalagsins ráða nú ráðum sínum í höfuðstöðvum NATO í Brussel. Meðal þeirra er Katrín Jakobsdóttir forsætisráðherra sem einnig átti tvíhliða fundi í morgun. Síðdegis ræðir forsætisráðhera við Ursulu von der Leyen forseta framkvæmdastjórnar Evrópusambandsins. Guðlaugur Þór Þórðarson utanríkisráðherra er einnig á leiðtogafundi NATO. Hann segir að bandalagið standi nú á ákveðnum tímamótum.
Stoltenberg varð tíðrætt um aukin áhrif Kínverja á alþjóðavettvangi og hvernig bandalagið þyrfti að bregðast við þegar hann hitti RÚV og fulltrúa fleiri fjölmiðla við innganginn á höfuðstöðvum NATO. Stoltenberg ræddi einnig samskiptin við Rússland sem hafa verið stirð. Þá lagði hann áherslu á nýja framtíðarsýn NATO fyrir árið 2030 þar sem meðal annars er fjallað um afleiðingar loftslagsbreytinga í öryggismálum. Nýr forseti Bandaríkjanna, Joe Biden mætir nú á sinn fyrsta leiðtogafund. Biden hefur heitið því að styrkja aftur samskiptin við aðra bandamenn sem voru á köflum stormasöm í forsetatíð Donalds Trumps. Sveinn Helgason talar frá leiðtogafundi Atlantshafsbandalagsins í Brüssel.